Liverpool mot Manchester City i Champions League-kvartfinalen: – Blir elektrisk
– Fantastisk å få en sånn kamp. Liverpool slo City 4 – 3 nylig, så de har selvtillit på å slå City , sa Jan Åge Fjørtoft under Viasats sending. Dette er kvartfinalene som ble trukket i sveitsiske Nyon: Liverpool - Manchester City Barcelona - Roma Sevilla - Bayern München Juventus - Real Madrid (Førstnevnte lag starter på hjemmebane)Liverpool gikk videre fra åttedelsfinalen på bekostning av Porto, mens Englands suverene ligaleder, Manchester City, tok seg greit av Mohamed Elyounoussis Basel over to kamper i sin åttedelsfinale. – Manchester City er ikke glade for denne trekningen. De har alt å tape, mener Fjørtoft. – Begge lagene ønsket nok å unngå hverandre, men jeg tror det blir interessant. Liverpool er det eneste laget i England som har slått City. Jeg tror første kamp på Anfield blir elektrisk og håper vi kan ta med oss et godt utgangspunkt, sa Liverpool-legenden Ian Rush i et intervju vist hos Viasat. Det blir altså en rekke storoppgjør i kvartfinalen blant annet en finalereprise fra i fjor mellom Juventus og Real Madrid.– Jeg tror Guardiola er ganske nøktern, tenker at her kan de score mål og at de kan slå Liverpool over to kamper, sa Fjørtoft. – De fire store favorittene trakk ikke hverandre, så det kan være duket for noen voldsomme semifinaler, sa fotballekspert Petter Veland under sendingen. Sevilla – Bayern og Juventus – Real Madrid spilles 3. april med returoppgjør 11. april, mens Barcelona – Roma og Liverpool – Manchester City spilles 4. april med returoppgjør 10. april.
Kvartfinalene i Champions League er trukket og vi får et helengelsk oppgjør mellom Manchester City og Liverpool.